CELEX: 32014R1137
Language: mt
Date: 2014-10-27 00:00:00
Title: Regolament tal-Kummissjoni (UE) Nru 1137/2014 tas- 27 ta' Ottubru 2014 li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill f'dak li għandu x'jaqsam mat-trattament ta' ċertu ġewwieni mill-annimali maħsub għall-konsum mill-bniedem  Test b'rilevanza għaż-ŻEE

28.10.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 307/28
            
         REGOLAMENT TAL-KUMMISSJONI (UE) Nru 1137/2014
   tas-27 ta' Ottubru 2014
   li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill f'dak li għandu x'jaqsam mat-trattament ta' ċertu ġewwieni mill-annimali maħsub għall-konsum mill-bniedem
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b'mod partikulari l-Artikolu 10(1) tiegħu,
   Billi:
   
               (1)
            
            
               Ir-Regolament (KE) Nru 853/2004 jistabbilixxi regoli speċifiċi ta' iġjene għall-ikel li joriġina mill-annimali għall-operaturi tan-negozji tal-ikel. Dak ir-Regolament jipprevedi li l-operaturi tan-negozji tal-ikel iridu jiżguraw il-konformità ma' rekwiżiti speċifiċi għat-trattament ulterjuri ta' ġewwieni bħall-istonkijiet tar-ruminanti u s-saqajn tal-mammali bid-dwiefer mgħawġin.
            
         
               (2)
            
            
               Skont l-Anness III ta' dak ir-Regolament, qabel ma jinġarru lejn stabbiliment ieħor, is-saqajn tal-mammali bid-dwiefer mgħawġin li jkun se jsirilhom trattament ulterjuri għandhom jinstelħu jew jinstamtu u jitneħħilhom ix-xagħar, u l-istonkijiet tar-ruminanti għandhom jinstamtu jew jitnaddfu fil-biċċerija.
            
         
               (3)
            
            
               It-tagħmir meħtieġ biex l-annimali jinstelħu jew jinstamtu u biex jitneħħilhom ix-xagħar jeħtieġ ħafna investiment. Għalhekk, il-biċċeriji ż-żgħar u ta' daqs medju, b'mod partikulari, mhumiex f'pożizzjoni li jittrattaw, huma stess u b'mod kosteffettiv, is-saqajn maħsubin għall-konsum mill-bniedem.
            
         
               (4)
            
            
               Filwaqt li l-iżviluppi teknoloġiċi jippermettu li s-saqajn tal-mammali bid-dwiefer mgħawġin jiksbu valur bħala ikel u b'hekk titnaqqas il-ħela tal-ikel, il-biċċeriji ż-żgħar u ta' daqs medju, b'mod partikulari, qed jiffaċċjaw il-konsegwenzi prattiċi ta' dan, li jfixklu t-tali valorizzazzjoni.
            
         
               (5)
            
            
               It-tames jiġi rraffinat għall-produzzjoni tal-ġobon u jinkiseb mill-istonkijiet tal-frieħ tar-ruminanti fi stabbilimenti apposta. Is-smit jew it-tindif tal-istonkijiet inaqqas b'mod sostanzjali l-ammont ta' tames li jinkiseb minn dawn l-istonkijiet mingħajr ma jikkontribwixxi għas-sikurezza tat-tames, li jiġi rraffinat sewwa wara.
            
         
               (6)
            
            
               Sabiex jiġu promossi r-regolazzjoni aħjar u l-kompetittività, irid jinżamm livell għoli ta' sikurezza tal-ikel, u l-operaturi jridu jingħataw kundizzjonijiet indaqs, li jkunu sostenibbli wkoll għall-biċċeriji ż-żgħar u ta' daqs medju.
            
         
               (7)
            
            
               L-istonkijiet tar-ruminanti u s-saqajn tal-mammali bid-dwiefer mgħawġin huma inklużi fid-definizzjoni tal-ġewwieni mogħtija fl-Anness I tar-Regolament (KE) Nru 853/2004. Ir-rekwiżiti għat-trattament tal-ġewwieni mogħtija f'dak ir-Regolament, inklużi r-rekwiżiti tat-temperatura waqt il-ħażna u t-trasport, jiżguraw li dawn il-prodotti jkunu jistgħu jiġu ttrattati b'mod sikur u ttrasportati lejn stabbiliment barra l-biċċerija, miġbura minn diversi biċċeriji u mogħtija valur. Għalhekk, l-awtorità kompetenti għandha tippermetti li jiġu ttrasportati lejn stabbiliment ieħor is-saqajn tal-mammali bid-dwiefer mgħawwġin li ma jkunux instelħu jew instamtu u li ma jkunx tneħħilhom ix-xagħar.
            
         
               (8)
            
            
               Għalhekk, l-Anness III tar-Regolament (KE) Nru 853/2004 għandu jiġi emendat skont dan.
            
         
               (9)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   Fl-Anness III tar-Regolament (KE) Nru 853/2004, il-punt 18 tal-Kapitolu IV tat-Taqsima I għandu jinbidel b'dan li ġej:
   
      
                  “18.
               
               
                  Meta jkunu maħsubin għal trattament ulterjuri:
                  
                              (a)
                           
                           
                              l-istonkijiet iridu jinstamtu jew jitnaddfu; madankollu, fil-każ tal-istonkijiet tal-frieħ tar-ruminanti maħsubin għall-produzzjoni tat-tames, l-istonkijiet jistgħu jitbattlu biss;
                           
                        
                              (b)
                           
                           
                              l-imsaren iridu jitbattlu u jitnaddfu;
                           
                        
                              (c)
                           
                           
                              l-irjus u s-saqajn iridu jinstelħu jew jinstamtu u jitneħħilhom ix-xagħar; madankollu, meta l-awtorità kompetenti tawtorizza dan, is-saqajn li jkunu jidhru biċ-ċar li jkunu nodfa jistgħu jiġu ttrasportati lejn stabbiliment approvat li jittratta iktar is-saqajn u jipproċessahom f'ikel u jinstamtu jew jitnaddfu u jitneħħilhom ix-xagħar hemmhekk.”
                           
                        
            
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-27 ta' Ottubru 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 139, 30.4.2004, p. 55.